Dôvodová správa
A. Všeobecná časť
Návrh zákona, ktorým sa mení a dopĺňa zákon Národnej rady Slovenskej republiky 
č. 18/1996 Z. z. o cenách v znení neskorších predpisov predkladá Ministerstvo financií Slovenskej republiky v súlade s uznesením vlády Slovenskej republiky č. 227 z 15. mája 2013 bod B.29. 

V súlade s uznesením vlády Slovenskej republiky č. 227 z 15. mája 2013 bod B.29. pre Ministerstvo financií Slovenskej republiky vyplynula úloha novelizovať zákon Národnej rady Slovenskej republiky č. 18/1996 Z. z. o cenách v znení neskorších predpisov s cieľom zníženia administratívnej záťaže v cenovej evidencii, ktoré predstavuje jedno z opatrení v hospodárskej politike na podporu hospodárskeho rastu a ktorého primárnym cieľom je zníženie administratívneho zaťaženia podnikateľských subjektov.

	Za účelom zníženia administratívnej záťaže podnikateľov, ktorí predávajú tovar, na ktorý sa nevzťahuje regulácia cien, sa navrhuje zrušiť povinnosť viesť a uchovávať cenovú evidenciu s výnimkou tých, ktorí spĺňajú minimálne dve z nasledujúcich troch podmienok, a to celková suma ich majetku presahuje 350 000 eur, obrat presahuje 700 000 eur a ide o podnikateľov s počtom zamestnancov vyšším ako desať.

	Návrhom zákona sa zároveň upravujú niektoré iné ustanovenia, ktorých úprava vyplynula nadväzne na iné legislatívne zmeny a na skúsenosti z praxe.

	Návrh zákona nemá vplyv na rozpočet verejnej správy, na zamestnanosť, nemá sociálne vplyvy, vplyv na životné prostredie a ani vplyv na informatizáciu spoločnosti. Návrh zákona má pozitívny vplyv na podnikateľské prostredie.

	Návrh zákona je v súlade s Ústavou Slovenskej republiky, zákonmi a ostatnými všeobecne záväznými právnymi predpismi ako aj s medzinárodnými zmluvami, ktorými je Slovenská republika viazaná, ako aj právom Európskej únie.

B. Osobitná časť

K čl. I

K bodu 1 
	Zosúlaďuje sa úprava s úpravou v zákone č. 56/20012 Z. z. o cestnej doprave v znení neskorších predpisov.

K bodu 2
	Nadväzne na navrhovanú úpravu v bode 1 sa aktualizuje citácia v súčasnosti platného a účinného zákona č. 56/20012 Z. z. o cestnej doprave v znení neskorších predpisov.

K bodu 3
	Rozhodnutia vyšších územných celkov, ktoré sa v súčasnosti zverejňujú vo Finančnom spravodajcovi ministerstva financií, sa navrhujú zverejňovať na webových sídlach vyšších územných celkov. Finančný spravodajca ministerstva financií sa v súčasnosti zverejňuje v elektronickej forme, a preto je opodstatnené, aby vyššie územné celky svoje rozhodnutia zverejňovali na svojich webových sídlach, a nie v publikačnom orgáne ministerstva financií.

K bodu 4
	 Navrhovanou úpravou sa ustanovuje, že povinnosť viesť a uchovávať cenovú evidenciu nemajú podnikatelia, ktorí predávajú tovar, na ktorý sa nevzťahuje regulácia cien a ktorí súčasne spĺňajú dve z týchto troch podmienok, a to celková suma ich majetku nepresahuje 350 000 eur, obrat nepresahuje 700 000 eur a ide o podnikateľov s počtom zamestnancov nižším ako desať.

K bodu 5
	Navrhovanou úpravou sa dopĺňa Ministerstvo zdravotníctva SR ako cenový orgán príslušný na konanie o porušení cenovej disciplíny v prvom stupni, a to vzhľadom na jeho pôsobnosť podľa § 20 ods. 2 písm. f) zákona.
K čl. II 
	Účinnosť zákona sa navrhuje od 1. januára 2014.